道原惠茗以長句報謝
作者：鄧肅
朝代：宋

paragraphs: 太丘官清百物無，青衫半作蕉葉枯。
尚念故人家四壁，郝原春雪隨雙魚。
榴火雨餘烘滿院，宿酒攻人劇刀箭。
李白起觀仙人掌，盧仝欣覩諫議面。
瓶笙已作魚眼從，楊花傍碾輕隨風。
擊拂共看三昧手，白雲洞中騰玉龍。
堆胸磊塊一澆散，乘風便欲款天漢。
却憐世士不偕來，爲借干將誅趙贊。